Kuršumlija džamija
<s>Kuršumlija džamija, smještena je na desnoj obali rijeke Drinjače, u općinskom centru Kladanj, Bosna i Hercegovina.</s><s>Proglašena je za nacionalni spomenik Bosne i Hercegovine.</s>

<s>Historija 
Za vrijeme I svjetskog rata, 1917. godine, vojska Austro-Ugarske monarhije je za svoje potrebe skinula olovni pokrivač džamije.</s><s>Džamija je stoga bila pokrivena drvenom šindrom.</s>

<s>Tokom II svjetskog rata, džamija je oštećena i obnovljena 1959. godine.</s><s>Tokom 80-ih godina XX stoljeća uz sjeveroistočni džamijski zid je izgrađena ukopana abdesthana, pa je nevidljiva izvana.</s>

<s>U istom periodu je i kameni haremski zid džamije zamijenjen jednostavnom željeznom ogradom, iz nepoznatih razloga.</s>

<s>Tokom rata u Bosni i Hercegovini, dio munare je srušen.</s><s>Tokom 1998. godine, džamija je obnovljena.</s>

<s>Opis 
Vanjske dimenzije iznose 9,90 x 9,85 m. Visina objekta do tjemena kupole iznosi 10,60 m, a munare, zajedno sa alemom, 25,50 m.
Oblik kupole – plitka kalota, upućuje na graditeljstvo učenika mimara Hajrudina, odnosno na ranocarigradski stil u arhitekturi.</s><s>Ranocarigradski stil se javlja tokom druge polovine XV i u prvoj četvrtini XVI stoljeća, kada pod utjecajem Aja Sofije nastaju građevine složenijih prostornih rješenja.</s><s>Sve više se u arhitekturi džamija ispoljava težnja ka većoj prostranosti glavnog molitvenog prostora, prekrivenog jednom velikom kupolom, ponegdje i pridodanom polukupolom, a javlja se i postupno visinsko raščlanjivanje svih dijelova.</s><s>Krajem ovog stilskog perioda počinju da se spuštaju i kupolice trijema nešto niže od konture osnovnog kubusa, ali munara, skoro do kraja perioda, ostaje još relativno snažna i visoka, samo izuzetno masivna i zdepasta.</s>

<s>Prelaz kvadratne osnove džamije u kružnu osnovu kupole riješen je preko pandantifa, za razliku od najčešće korištenog rješenja tog perioda – trompi.</s>

<s>Unutrašnje zidne površine džamije su malterisane i okrečene, a mihrab, prelomljeni lukovi i kupola bojeni i oslikani.</s><s>Tragovi slikane dekoracije se danas nalaze samo u dijelovima kupole.</s><s>Oko prozora su tek neznatno primijetni tragovi slikane dekoracije koja je u izvjesnom periodu prekrečena.</s>

<s>U haremu džamije se nalazi izvjestan broj nadgrobnih spomenika (nišana) i  stara česma poznata kao Hadži Đurđuhanumina česma.</s>

<s>Reference</s>

<s>Literatura 
 Andrej Andrejević, Islamska monumantalna umetnost XVI veka u Jugoslaviji – kupolne džamije, izdanje Filozofskog fakulteta u Beogradu, Institut za istoriju i umjetnost, Srpska Akademija nauka i umetnosti, Balkanološki institut, Beograd, 1984.</s><s>Sakib Softić, Stanovništvo Tuholja: historijska građa.</s><s>Knjiga II.</s><s>Zavod za zaštitu i korištenje kulturno-povijesnog i prirodnog nasljeđa: Tuzla, 2016.</s>

<s>Vanjske veze 
 Zvanični sajt Islamske zajednice u Bosni i Hercegovini
 Zvanični sajt komisije nacionalnih spomenika Bosne i Hercegovine</s>

<s>Džamije u Kladnju
Nacionalni spomenici u Kladnju</s>

